
OM FORFATTEREN

Nettie Jones (f. 1941) debuterte som forfatter med Fitteskrøner i 1984, og ble året etter utropt til en av landets mest lovende unge forfattere av New York Times. Romanen var i mange år ikke i trykk, men blir nå trukket fram som et radikalt, moderne mesterverk og gjenutgitt av en rekke forlag over hele verden.

Nettie Jones har mottatt prisene National Endowment for the Arts Individual Artist Award og New York University Gallatin School of Individualized Study Student Choice Award, samt stipender fra The Yaddo Foundation, Michigan Council for the Arts og Carnegie Fund for Authors. Hennes debutroman Fitteskrøner ble først antatt av Toni Morrison, som da var forlagsredaktør hos Random House, og den ble opprinnelig utgitt i 1984. The New York Times omtalte Jones som en lovende ung romanforfatter i 1985. Hennes andre roman, Mischief Makers, kom i 1989. Hun har i tillegg publisert noveller og essays i en rekke magasiner og antologier.

OM BOKEN

Det eneste Lewis Jones ønsker seg, er å leve fritt og ha det gøy. Med selvsikker nonchalanse beveger hun seg gjennom bohemen i 1970-tallets New York og det velstående svarte miljøet i Detroit, hvor hun drikker champagne , sniffer kokain og våkner i silkemyke laken ved siden av nye elskere. Hedonismen ender ofte i kaos - men det kan noen andre rydde opp i.

Først da hun møter den intelligente og ofte brutale Brook, stopper hun opp. Snart er Lewis og Brook fanget i en maktkamp ingen av dem vet hvordan de kan vinne - eller komme seg ut av.

Fitteskrøner er kaleidoskopisk, ufiltrert fortelling om de ville kampene som utkjempes mellom kjærlighet og kontroll, nytelse og avhengighet, begjær og frykt. Romanen, som var den siste Toni Morrison antok i sin tid som forlagsredaktør, har lenge vært utilgjengelig for nye lesere, men bli nå løftet frem som et banebrytende litterært bidrag til kvinners kompliserte kamp for frihet.


Materialet er vernet etter åndsverkloven.

Kopiering og tilgjengeliggjøring er ikke tillatt uten samtykke fra rettighetshaverne, avtale med Kopinor (www.kopinor.no) eller annen forvaltningsorganisasjon, eller hjemmel i lov.

Forbudet gjelder også trening av, og annen bruk av materialet i, kunstig intelligens, og innebærer et uttrykkelig forbehold mot tekst- og datautvinning etter digitalmarkedsdirektivet artikkel 4.

Den menneskelige fisk er sammensatt og skjult. De såkalte finnene bedrar.

– JEAN TOOMER, Essentials


PROLOG

En dag i mai kom Mrs. Annie Simmons spradende ned trappa fra verandaen foran huset sitt, splitter naken bortsett fra et par høyhælte slippers i rosa sateng og et kort halskjede med korallfargede perler. Jeg kom gående nedover kvartalet på hennes side, på vei hjem fra skolen for å spise lunsj. Hun stanset øverst i trappa, som om hun lyttet etter musikken. Da hun hørte den, klappet hun i hendene, smilte og sparket i været, først med det ene beinet og så det andre, begynte å vrikke hoftene fra side til side. Så sparket hun høyt igjen. De magre brystene slingret der hun sakte svinset ned trappa: spark, vrikk, svinse i vei. Krusete, rødt hår dekket kjønnet hennes. På det nederste trinnet slo hun ut med armene, klappet enda en gang, knipset med fingrene og ristet på hodet før hun tok hele nummeret én gang til. Spark! Vrikk! Svinse i vei! Framme ved fortauskanten snudde hun seg mot huset, bøyde seg forover og begynte å leke med seg selv. Og akkurat da det så ut som om det begynte å bli deilig, kom en svart politibil skjenende rundt hjørnet. To blonde politimenn hoppet ut, og Mr. Simmons kom ut av huset, gråtende, med et lappeteppe i hendene. Kona hans satt på huk som ei bikkje og tok på seg selv da de kom løpende og dyttet henne over ende, så hun ble liggende på ryggen. Mr. Simmons slengte teppet over hodet hennes. Så kastet han seg over henne og holdt henne nede. Jeg hørte ham si: «Å, Annie! Jenta mi. Stakkars, stakkars jenta mi! Hva er det som skjer med deg, Annie?» Det er det første jeg kan huske å ha hørt Mr. Simmons si til noen, annet enn «God dag». Mrs. Simmons sa ingenting. Hun bare lå der og stirret opp i himmelen mens snørret rant fra nesa hennes og tykt spytt samlet seg i munnvikene. Da de skulle løfte henne opp, så hun akkurat lenge nok på dem til å spytte Mr. Simmons i ansiktet. Etterpå lukket hun bare øynene, så ut som om hun sov.


I

FRAKOPLING


JASON STEEL

Jason var en skakkjørt fyr med et skakt smil, han kalte seg Pasqua fordi han mente faren hadde meksikanske aner. Stolt hadde han sagt: «Jeg er litt meksikaner, litt irsk, litt kinesisk, litt spansk, litt indianer og litt svart.» I hvilken rekkefølge og i hvilke proporsjoner? Det var det jeg tenkte da jeg så den lange, skittenbeige tjueåringen som gliste der ved siden av meg. Vi lå i senga til søstera hans, som var på ferie. Jason var like fornøyd med søstera som med den internasjonale bakgrunnen. Hun var litt jødisk også, fikk jeg vite etter hvert. Han prøvde å kysse meg. Jeg lot som om jeg ikke visste hvordan man tungekysset. Jasons tenner var nemlig ikke bare gule. De han hadde igjen, var angrepet av tannråte også; fortennene var fulle av små, svarte prikker på størrelse med maur. Han hadde et digert mellomrom mellom tennene og løy så det rant av ham, så de gamles munnhell stemte visst. Jeg likte ikke å ligge der med ham på senga til søstera hans, og jeg likte ikke ham heller. Men jeg trodde jeg måtte gjøre som han ville, på grunn av tilstanden min. Jeg hadde ikke fått mensen, og når man er seksten, betyr det neppe at man har kommet i overgangsalderen. Jeg var redd for ikke å lystre ham, at han skulle skjønne at jeg ikke likte ham. Jeg lukket øynene da han skjøv til side søsteras vatterte sengeteppe og laken i hvit sateng. Jeg ville aldri mer se den svære dingsen hans. Eller se på at han trakk underskjørtet mitt opp og trusa ned. På begynnelsen av femtitallet så snille piker en annen vei. Og de kledde definitivt ikke av seg for en gutt. Mora mi gjorde aldri det, det kan jeg love deg.

«Du har så fin kropp,» sa han mens han lirket den hvite trusa nedover beina og av føttene mine. Og jeg veit ærlig talt ikke om Jason løy eller ikke, for jeg tror jeg var tjuefem før jeg i det hele tatt turte å se nøye nok på kroppen min til å evaluere den. Jeg så ikke på mitt eget rumpehull før jeg var trettitre. Jeg håpet at Jason ikke ville se på de digre føttene mine da han trakk trusa over dem. Jeg hatet tærne mine; de første to var like lange som stortåa. Dessuten hadde jeg fått liktorner allerede som sekstenåring fordi jeg prøvde å stappe føtter i størrelse førtién ned i sko i størrelse trettini. Jackie Kennedy gjorde mer for meg på sekstitallet enn noen annen den gangen skostørrelsen hennes sto på trykk i Detroit Free Press. Jason hadde veldig små føtter til å være over én nitti. Kanskje størrelse førtién, med bred vrist, korte tær og en pent avrundet hæl. De spinkle beina tok seg likevel best ut tildekket; de var helt rette og hårløse. Han så ikke på føttene mine i det hele tatt; han var altfor opptatt med å prøve å komme inn i meg. Det var ekkelt å kjenne det fettete, snauklipte håret mot magen min når han kysset den, lagde smaskelyder nedover den «fine kroppen» min.

Jeg prøvde å knipe lårene sammen så godt jeg kunne da han kom så langt. Jeg åpnet øynene akkurat nok til å feste blikket i søsteras gulltak. Å, som jeg håpet han ville hoppe over det fingreopplegget. Jeg kunne ikke fordra det når han stakk fingeren på måfå inn og ut av kroppen min. Det gjorde meg bare opprørt. Jeg snudde ansiktet langsomt ned i puta. Jeg ville ikke at han skulle se den ublandede avskyen i øynene mine. «Er du klar?» spurte han hest mens han ålte seg oppover kroppen min. Jeg prøvde å slappe av, for jeg visste at i det øyeblikket han kjente dingsen sin mot min, kom han til å peise på av alle krefter. Jason, som så mange menn jeg har hatt siden, elsket en dramatisk entré. Kanskje, tenkte jeg idet han svingte hoftene i gang, mister jeg ungen hvis jeg hjelper ham med å skade meg. Da trenger jeg ikke si det til noen.

«Sånn ja, Lewis, kom igjen. Åh! Det er så deilig. Ja, for du liker det, ikke sant? Jeg merker det på deg,» sa han andpustent på returen. «Du har pleid å late om du ikke liker det.» Han ga full gass nå. Svetten dryppet ned på lårene mine, som ga fra seg en gnissende lyd. I én kjapp manøver hadde han heist beina mine opp over skuldrene sine. Han var virkelig klar til å ta for seg nå. Jeg akte meg usjenert oppover det smale, lysebrune brystet, spredte lårene så vidt jeg kunne. Jeg prøvde å sluke ham, syntes jeg kjente blodet komme.

«Jeg tror det kommer blod,» sa jeg. «Jeg vil ikke søle til det pene hvite sengetøyet til søstera di.»

Inne på badet skyndte jeg meg å tulle sammen en remse dopapir som jeg stakk inn mellom beina. Ikke noe blod, bare det der slimet.

Med et av den elskede søsteras myke, gule håndklær med monogram viklet om kroppen gikk jeg inn på det rommet igjen og klatret opp ved siden av ham i damas seng. Han lå fortsatt med sengetøyet slengt til side, fiklet med en hårlokk mens han drakk et glass Kool-Aid og så på en gammel Alan Ladd-film. Jeg ventet med nyheten til reklamepausen. «Jeg er gravid. Omtrent to måneder på vei, tror jeg,» sa jeg lavt og så rett på ham for første gang på noe som kjentes veldig lenge.

Han flirte skjelmsk og fortsatte å se på reklamen. «Gravid? Hvem er faren? Noen jeg kjenner?»

